แนวโน้ม SET เช้าไซด์เวย์ ไร้ปัจจัยบวกใหม่ นลท.รอผลประชุมเฟดสัปดาห์หน้า
แนวโน้ม SET เช้าแกว่งไซด์เวย์กรอบจำกัด ไร้ปัจจัยบวกใหม่ นลท.รอติดตามตัวเลขการประชุมเฟด ที่จะจัดขึ้นในสัปดาห์หน้า อีกทั้งแนะจับตามาตรการกระตุ้นเศรษฐกิจจากทางภาครัฐต่อไป
17 ก.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มดัชนีเช้านี้คาดว่าน่าจะแกว่งไซด์เวย์ในกรอบจำกัด เหมือนในช่วง 2 – 3 วันก่อน เพราะนักลงทุนยังคงรอติดตามตัวเลขการประชุมนโยบายการเงินของธนาคารกลางสหรัฐ (เฟด) ที่จะจัดขึ้นในสัปดาห์หน้า และอีกหนึ่งปัจจัยเสี่ยงที่ต้องติดตามคือจำนวนยอดผู้ติดเชื้อโควิด-19 ที่เพิ่มขึ้นในวันนี้ ส่งผลให้นักลงทุนระมัดระวังการซื้อหุ้นมากขึ้น และอาจจะเห็นการซื้อหุ้นในกลุ่มที่ได้ประโยชน์จากการ Lockdown
ด้านปัจจัยบวกยังไม่มีอะไรใหม่ อาจจะยังคงต้องติดตามมาตรการกระตุ้นเศรษฐกิจจากทางภาครัฐต่อไป
สำหรับตลาดเอเชียคาดว่าจะมีบวกลบสลับกันเพียงเล็กน้อยเท่านั้น เนื่องจากยังไม่มีปัจจัยอะไรใหม่เช่นกัน
อย่างไรก็ดีพร้อมให้แนวรับอยู่ที่ 1,620 จุด และให้แนวต้านที่ 1,640 – 1,642 จุด และ 1,646 จุด
 
 